Nick Hækkerup (S), 2013-03-19:
Tak for det.
Indledningsvis vil jeg gerne sige tak til alle ordførerne for de faldne bemærkninger i forbindelse med det fremsatte lovforslag.
Det er annonceret, at der vil blive rejst nogle spørgsmål, som vil kunne debatteres under udvalgsbehandlingen af forslaget.
Det synes jeg er fornuftigt; det ser jeg frem til.
Jeg synes, at det er godt, at vi i dag behandler forslag til den første egentlige lov om Forsvarets Efterretningstjeneste.
Lovforslaget bygger, som det også er blevet nævnt, på den betænkning fra Wendler Pedersen-udvalget, der ligger.
Og der er tale om en historisk regulering, da det er første gang, der laves en samlet lovregulering af FE.
Som bekendt udmønter lovforslaget en politisk aftale, som regeringen har indgået med Dansk Folkeparti, Det Konservative Folkeparti og Venstre.
Jeg noterer med tilfredshed, at Liberal Alliance vælger at tilslutte sig det lovforslag, der ligger.
Det er jeg glad for, for som den radikale ordfører også sagde, er det vigtigt, at lige præcis den regulering, vi har af vores efterretningstjenester, står på et bredt grundlag, sådan at de består uforanderligt, uanset hvilke politiske vinde der måtte blæse til hvilke tider.
Til kernen i det her forslag – og det er blevet berørt på forskellig måde – er der jo det at sige, at Danmark er et åbent samfund, og et åbent samfund er et godt samfund at leve i.
Det åbne samfund styrker vores demokrati, skaber frihed og samhørighed, giver tryghed, giver mulighed for at udveksle ideer og skabe rigdom.
Derfor skal vi være så åbne, som vi kan.
Men det åbne samfund er, som det er blevet nævnt af flere ordførere, også et sårbart samfund.
Vi skal ikke være naive; vi skal tage de forholdsregler, der skal til for at beskytte vores samfund mod dem, der vil udnytte, at vi ikke er pakket ind i en betonmur eller kontrollerer alt, hvad der foregår i det offentlige rum.
Det er derfor, vi har efterretningstjenester.
Man kan sige, at Forsvarets Efterretningstjeneste i virkeligheden er en del af forudsætningen for, at Danmark kan være et åbent og godt samfund, at vi kan beskytte os mod dem, der vil udnytte vores åbenhed.
På den ene side medfører det, at Forsvarets Efterretningstjeneste effektivt kan løse sine meget vigtige opgaver med bl.a. at medvirke til at forebygge trusler mod Danmark og danske interesser og tilvejebringe det efterretningsmæssige grundlag for dansk udenrigs-, sikkerheds- og forsvarspolitik.
På den anden side lægger jeg vægt på, at der med lovforslaget samtidig indføres klare og tidssvarende regler for FE's virksomhed og en betryggende kontrol hermed.
Med lovforslaget vil kontrollen med FE således blive styrket.
Der er oprettet et nyt, styrket, uafhængigt tilsyn med efterretningstjenesterne, som skal føre tilsyn med FE's behandling af personoplysninger.
Det synes jeg der er grund til at glæde sig over.
Nu er Enhedslistens ordfører så midlertidigt gået, men jeg synes også, at der i forlængelse af debatten med Enhedslisten er grund til at bemærke, at tilsynet jo i praksis får en helt anden styrke, end det har været set indtil nu, idet der allokeres betydelige ressourcer til tilsynet, og idet tilsynet vil få et eget sekretariat.
Set i forlængelse af diskussionen om, hvorvidt tilsynet er uafhængigt eller ej, må man bare konstatere, at det er direkte skrevet ind i loven, nemlig § 14, at der er tale om et tilsyn, som opererer i fuld uafhængighed.
Så også på det punkt synes jeg der er grund til at være tilfreds med lovforslaget, sådan som det er udformet.